钦定古今图书集成/明伦汇编/人事典/第060卷 > 《登池上楼》前人
## 钦定古今图书集成/明伦汇编/人事典/第060卷 > 《登池上楼》前人

潜虬媚幽姿，飞鸿响远音。薄霄愧云浮，栖川怍渊沉。
进德智所拙，退耕力不任。徇禄反穷海，卧痾对空林。
衾枕昧节候，褰闱暂窥临。倾耳聆波澜，举目眺岖嵚。
初景革绪风，新阳改故阴。池塘生春草，园柳变鸣禽。
祁祁伤豳歌，萋萋感楚吟。索居易永久，离群难处心。
持操岂独古，无闷征在今。